जेपी नड्डा ने अध्यक्षता की; 6-8 जुलाई की बैठकों का रोडमैप बना
BJP Secretary Meeting Schedule 2023 Update: Leaders Attending and Agenda Revealed  बीजेपी आज राष्ट्रीय महासचिवों और सभी मोर्चों के अध्यक्षों के साथ पार्टी हेडक्वार्टर में बैठक करेगी। इसकी अध्यक्षता पार्टी के राष्ट्रीय अध्यक्ष जेपी नड्डा करेंगे
बीजेपी अध्यक्ष जेपी नड्डा ने शनिवार को राष्ट्रीय महासचिवों और सभी मोर्चों के अध्यक्षों के साथ पार्टी हेडक्वार्टर में बैठक की। मीडिया रिपोर्ट्स के मुताबिक, मीटिंग में इस साल पांच राज्यों में होने वाले विधानसभा चुनाव और अगले साल होने वाले लोकसभा चुनाव की रणनीति पर चर्चा हुई।
इस अलावा 30 मई से 30 जून तक चले पार्टी के जनसंपर्क अभियान की समीक्षा हुई। मीटिंग में 6, 7 और 8 जुलाई को पार्टी महासचिवों और मोर्चों के अध्यक्षों की क्षेत्रीय नेताओं के साथ होने वाली बैठक का रोडमैप तैयार किया गया। बैठक में इस बात पर चर्चा हुई कि 6-7 जुलाई के बीच होनी वाली बैठकों को कैसे सफल बनाया जाए।
बता दें कि यह पहला मौका है जब भाजपा तीन क्षेत्रों (पूर्वी, उत्तरी और दक्षिणी) के मोर्चा और महासचिवों के अध्यक्षों के साथ बैठकें करेगी।
6-7 जुलाई तक होगी अलग-अलग जोन की मीटिंग
पूर्वी क्षेत्र में बिहार, झारखंड और ओडिशा के अलावा पश्चिम बंगाल, अरुणाचल प्रदेश, सिक्किम, नागालैंड, मणिपुर, मिजोरम, मेघालय, त्रिपुरा और असम राज्य शामिल हैं। पूर्वी जोन की बैठक छह जुलाई को गुवाहाटी में होगी।
उत्तरी क्षेत्रों में हिमाचल प्रदेश, पंजाब, चंडीगढ़, राजस्थान, जम्मू और कश्मीर, लद्दाख, गुजरात, दमन दीव-दादर नगर हवेली, मध्य प्रदेश, छत्तीसगढ़, उत्तराखंड, दिल्ली, हरियाणा और उत्तर प्रदेश जैसे राज्य शामिल हैं। इनकी मीटिंग 7 जुलाई को दिल्ली में होनी है।
वहीं, दक्षिणी क्षेत्र के नेताओं के साथ बैठक 8 जुलाई को हैदराबाद में होगी। इस क्षेत्र में केरल, तमिलनाडु, कर्नाटक, तेलंगाना, आंध्र प्रदेश, महाराष्ट्र, मुंबई, गोवा, अंडमान और निकोबार, पुडुचेरी और लक्षद्वीप शामिल हैं।
3 जुलाई को केंद्रीय मंत्रिपरिषद की बैठक होगी
इससे पहले 3 जुलाई को दिल्ली के प्रगति मैदान में केंद्रीय मंत्रिपरिषद की बैठक होनी है, जिसकी अध्यक्षता पीएम मोदी करेंगे। इस बैठक की तारीख सामने आने से एक दिन पहले पीएम मोदी ने पार्टी के शीर्ष नेताओं के साथ बैठक की थी। ऐसे में कयास लगाए जा रहे हैं कि मीटिंग में मंत्रिपरिषद में बदलाव हो सकता है।
28 जून को पीएम मोदी ने केंद्रीय गृह मंत्री अमित शाह और जेपी नड्डा सहित कई दिग्गज नेताओं के साथ बैठक की थी। बैठक में नड्डा की मौजूदगी से राज्य स्तर से लेकर सरकार और भाजपा संगठन में बदलाव की अटकलें तेज हो गई हैं।
धर्मेंद प्रधान-भूपेंद्र यादव को बड़ी जिम्मेदारी मिल सकती है
मीडिया रिपोर्ट्स के मुताबिक सबसे ज्यादा चर्चा धर्मेंद्र प्रधान और भूपेंद्र यादव के नाम पर है। इन नेताओं को बड़ी जिम्मेदारी मिल सकती है। वहीं, कर्नाटक और गुजरात समेत तीन राज्यों में नए प्रदेश अध्यक्ष का ऐलान भी किया जा सकता है।
इसी साल राज्यों मध्य प्रदेश, राजस्थान, छत्तीसगढ़, तेलंगाना और मिजोरम में विधानसभा चुनाव हैं। वहीं, अगले साल देश में होने वाले लोकसभा चुनाव को देखते हुए बीजेपी इस बैठक में कई अहम फैसले ले सकती है।